25.10.2022.
LV
Eiropas Savienības Oficiālais Vēstnesis
L 275/75
KOMISIJAS ĪSTENOŠANAS LĒMUMS (ES) 2022/2053 (2022. gada 18. oktobris) par pieprasījumu reģistrēt Eiropas pilsoņu iniciatīvu “Eiropas pilsoņu iniciatīva par vegānisku uzturu” atbilstoši Eiropas Parlamenta un Padomes Regulai (ES) 2019/788 (izziņots ar dokumenta numuru C(2022) 7418) (Autentisks ir tikai teksts angļu valodā)
EIROPAS KOMISIJA,
ņemot vērā Līgumu par Eiropas Savienības darbību, ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu, tā kā: (1)
Komisijai 2022. gada 30. augustā tika iesniegts pieprasījums reģistrēt Eiropas pilsoņu iniciatīvu “Eiropas pilsoņu iniciatīva par vegānisku uzturu”.
(2)
Saskaņā ar iniciatīvas organizatoru pausto, tās mērķis ir “panākt, lai Eiropā privātās un sabiedriskās vietās, kur pārdod pārtiku un dzērienus, vienmēr būtu nepārprotami pieejamas vegāniskas alternatīvas.
ES pilsoņu iniciatīva par vegānisku uzturu paredzēta vegāniem un personām, kas ar cieņu izturas pret tiesībām uz vegāniskām alternatīvām, kā arī lai piedalītos cīņā pret klimata pārmaiņām un ikdienā piedāvātu ES patērētājiem iespējas vieglāk tikt pie augu izcelsmes pārtikas.
Vegānisks uzturs nesekmē nežēlību, tā ražošanai nav jāizmanto un jānogalina dzīvnieki, tādējādi tas atbilst jaunajai tendencei, ka sabiedrība apzinās dzīvnieku tiesības.
Turklāt vegānisks uzturs maina kopējo ainu mazāk piesārņojošu ražošanas un nodarbinātības darbību, struktūru un loģistikas izvēles ziņā.
Eiropas pilsoņu iniciatīva par vegānisku uzturu prasa ar likumu ieviest vegāniskas alternatīvas pārtikas un dzērienu tirdzniecībā Eiropas iedzīvotājiem cerībā, ka Eiropas iedzīvotāji piedalīsies vajadzīgajā apmērā, lai tiktu apstiprināts ES tiesību akts, kas dotu lielus ieguvumus mūsu planētai, t. i., samazinātu klimata krīzi, savvaļas sugu izzušanu, atmežošanu, nodrošinātu labāku zemes izmantošanu, aizsargātu jūras floru un faunu, novērstu pārtikas izšķiešanu un nepilnvērtīgu uzturu.”
(3)
Sīkāka informācija par iniciatīvas priekšmetu, mērķiem un pamatojumu atrodama pielikumā un papildu dokumentā, kur norādīti un izskaidroti iemesli šīs iniciatīvas atbalstīšanai.
Organizatori apgalvo, ka, pateicoties vegānisku alternatīvu pieejamības nodrošināšanai pārtikas un dzērienu tirdzniecībā privātās un sabiedriskās vietās, cilvēkiem būs vieglāk piekļūt vegāniskām alternatīvām un piedalīties cīņā pret klimata krīzi, palielinot augu izcelsmes pārtikas patēriņu, un samazināt pārtikas izmaksas.
Par rezultātiem organizatori pauž, ka “vegānisku pārtikas produktu pieejamības atvieglošana valsts un privātā sektora pārtikas un dzērienu tirdzniecībā ir saistīta ar mazākām gaisu piesārņojošajām CO2 emisijām, mazāku vides piesārņojumu, mazāku ūdens patēriņu, un būs mazāk ciešanu dzīvniekiem”.
(4)
Attiecībā uz iniciatīvas mērķi, kas paredz ieviest juridisku pienākumu pārtikas un dzērienu mazumtirdzniecības tirgus dalībniekiem piedāvāt vegāniskus produktus, Komisijai ir pilnvaras iesniegt tiesību akta priekšlikumu, pamatojoties uz LESD 114. pantu.
Turklāt, ja iniciatīva ietekmētu kopējo lauksaimniecības politiku vai paredzētu īpašu pasākumu ieviešanu saskaņā ar kopējo lauksaimniecības politiku, Komisijai ir pilnvaras iesniegt tiesību aktu priekšlikumus, pamatojoties uz LESD 43. pantu.
(5)
Tādējādi neviena iniciatīvas daļa acīmredzami nepārsniedz Komisijas pilnvaras Līgumu īstenošanas vajadzībām iesniegt Savienības tiesību akta priekšlikumu.
(6)
Šis secinājums neskar novērtējumu par to, vai šajā gadījumā tiktu izpildīti konkrētie materiālie nosacījumi, kas vajadzīgi, lai Komisija varētu rīkoties, ieskaitot atbilstību proporcionalitātes un subsidiaritātes principam un saderību ar pamattiesībām.
(1) OV L 130, 17.5.2019., 55. lpp.